Iуащхьэмахуэ дэжеиныр иджы еханэу йокIуэкI
СкиальпинизмэмкIэ дунейпсо зэхьэзэхуэ Iуащхьэмахуэ лъапэ щокIуэкI. Ар «Red fox» компаниемрэ Урысейм АльпинизмэмкIэ и федерацэмрэ Урысейм и МЧС-р, КъБР-м и Правительствэмрэ Iуащхьэмахуэ район администрацэмрэ я щIэгъэкъуэну къызэрагъэпэщащ.
Iуащхьэмахуэ лыжэкIэ дэжеиныр иджы еханэу йокIуэкI. Мыгъэрей фестивалым Италием, США-м, Новэ Зеландием, Индонезием, Японием, Польшэм, Чехием, Франджым, Урысеймрэ гъунэгъу къэралхэмрэ я спортсмен 400-м нэблагъэ зэхуишэсащ.
Урысей Федерацэм и спортсмен гупым яхэтщ ди лъахэгъу, Урысей МВД-м и къэрал кIуэцIыдзэм и прапорщик Ачабаев Ильяс. Абы километри 10 зи кIыхьагъ метр 1700-рэ зи лъагагъ гъуэгуанэм лыжэкIэ ирикIуэри, «ТекIуэныгъэм и кубок» щхьэзакъуэ зэпеуэм япэ увыпIэр къыщихьащ. Апхуэдэ зэхьэзэхуэр Iуащхьэмахуэ иджы еплIанэу щокIуэкI. Абы хэтщ УФ-м ЗыхъумэжыныгъэмкIэ и министерствэм, КъэралкIуэцIыдзэхэм, Урысей ФСБ-м, нэгъуэщI къарузехьэ IэнатIэхэм я лIыкIуэхэр.
Тарим Алисэ.
